CELEX: 32010D0456
Language: et
Date: 2010-08-17 00:00:00
Title: 2010/456/EL: Komisjoni otsus, 17. august 2010 , millega kehtestatakse erand määrusest (EÜ) nr 687/2008 seoses sekkumisteravilja tarne- ja ülevõtmistähtaegadega Soomes turustusaastal 2009/2010 (teatavaks tehtud numbri K(2010) 5659 all)

19.8.2010   
            
            
               ET
            
            
               Euroopa Liidu Teataja
            
            
               L 218/22
            
         KOMISJONI OTSUS,
   17. august 2010,
   millega kehtestatakse erand määrusest (EÜ) nr 687/2008 seoses sekkumisteravilja tarne- ja ülevõtmistähtaegadega Soomes turustusaastal 2009/2010
   (teatavaks tehtud numbri K(2010) 5659 all)
   (Ainult soome- ja rootsikeelne tekst on autentsed)
   (2010/456/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikli 43 punkti a koostoimes artikliga 4,
   ning arvestades järgmist:
   
               (1)
            
            
               Komisjoni 18. juuli 2008. aasta määrusega (EÜ) nr 687/2008, millega kehtestatakse teravilja ülevõtmise kord sekkumisametite poolt ja sätestatakse teravilja kvaliteedi määramise analüüsimeetodid, (2) nähakse ette, et vastuvõetava pakkumise puhul teatatakse ettevõtjatele tarneplaani tähtajad võimalikult kiiresti. Seepärast on kõnealuse määruse artikli 2 lõike 4 esimeses lõigus sätestatud, et muude sekkumiseks pakutud teraviljade kui maisi puhul peab viimane tarne toimuma hiljemalt pakkumise saamise kuule järgneva neljanda kuu lõpus, aga Soome puhul hiljemalt 31. juulil.
            
         
               (2)
            
            
               Määruse (EÜ) nr 687/2008 artikli 6 lõikes 6 on ette nähtud, et viimane ülevõtmine peab muude teraviljade kui maisi puhul toimuma hiljemalt artikli 2 lõike 4 esimeses lõigus osutatud viimasele tarnele järgneva teise kuu lõpus, aga Soome puhul hiljemalt 31. augustil.
            
         
               (3)
            
            
               Määruse (EÜ) nr 687/2008 artikli 7 lõikes 1 on ette nähtud, et võetud proovide füüsikalised ja tehnilised omadused analüüsitakse 20 tööpäeva jooksul alates representatiivse proovi võtmisest.
            
         
               (4)
            
            
               Soome teraviljasaak oli turustusaastal 2009/2010 rekordilised 4,3 miljonit tonni, millest 2,2 miljoni tonni moodustas oder. Võttes arvesse Soome teraviljaturu praegust olukorda, mida iseloomustab suhteliselt madal tootmishind, mis on sekkumishinnast madalam, on 2009/2010. turustusaastaks sekkumispakkumisi esitatud märkimisväärses koguses ehk ligikaudu 823 000 tonni ulatuses, millest 796 000 tonni moodustab oder ja 27 000 tonni pehme nisu. 1. juuli 2010. aasta andmete kohaselt on sekkumisperioodi algusest alates sekkumiseks pakutavat teravilja üle võetud kokku ligikaudu 573 000 tonni, millest 566 000 moodustab oder ja 7 000 pehme nisu. Seega jääb veel märkimisväärne kogus sekkumiseks pakutud teravilja ülevõtmise eesmärgil tarnida ja analüüsida.
            
         
               (5)
            
            
               24. juunil 2010 teatas Soome komisjonile, et sekkumiseks pakutud suurele teraviljakogusele täiendavate ladustamisvõimaluste leidmine võttis aega ning põhjustas teatava mahajäämuse ajakavast. Seepärast paluvad Soome ametiasutused pikendada 2009/2010. turustusaasta teravilja tarnetähtaega 30. septembrini 2010 ja teravilja ülevõtmise tähtaega 31. oktoobrini 2010; samuti palutakse pikendada analüüsitähtaega kvaliteedi hindamiseks.
            
         
               (6)
            
            
               Arvestades nimetatud asjaolusid ja vajadust võtta 2009/2010. turustusaastaks pakutud teravilja üle piisavas koguses, on Soome taotlus kehtestada määrusest (EÜ) nr 687/2008 erand ja pikendada käesoleval turustusaastal sekkumisteravilja tarne-, analüüsi- ja ülevõtmistähtaegu õigustatud.
            
         
               (7)
            
            
               Soomes 2009/2010. turustusaasta raames esitatud pakkumistega seoses tuleb ette näha, et nende suhtes kohaldatakse käesolevas otsuses sätestatud meetmeid.
            
         
               (8)
            
            
               Käesoleva otsusega ette nähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Erandina määruse (EÜ) nr 687/2008 artikli 2 lõike 4 esimesest lõigust peab Soomes 2009/2010. turustusaasta viimane sekkumisteravilja tarne toimuma hiljemalt 30. septembril 2010.
   Artikkel 2
   Erandina määruse (EÜ) nr 687/2008 artikli 6 lõikest 6 peab Soomes 2009/2010. turustusaasta viimane sekkumisteravilja ülevõtmine toimuma hiljemalt 31. oktoobril 2010.
   Artikkel 3
   Erandina määruse (EÜ) nr 687/2008 artikli 7 lõikest 1 kehtestatakse Soomes 2009/2010. turustusaastal võetud proovide füüsikaliste ja tehniliste omaduste analüüsimise tähtajaks 30 tööpäeva.
   Artikkel 4
   Käesolevat otsust kohaldatakse 2009/2010. turustusaastaks esitatud sekkumispakkumiste suhtes.
   Artikkel 5
   Käesolev otsus on adresseeritud Soome Vabariigile.
   
      Brüssel, 17. august 2010
      
         
            Komisjoni nimel
         
         
            komisjoni liige
         
         Dacian CIOLOŞ
      
   
   
      (1)  ELT L 299, 16.11.2007, lk 1.
   
      (2)  ELT L 192, 19.7.2008, lk 20.